Nyolc pontból álló klíma- és természetvédelmi akciótervet jelentett be a magyar kormány szerdán - ennek része, hogy jövőre betiltják az egyszer használatos műanyagok forgalmazását, és lépéseket tesznek annak érdekében, hogy az egyszer használatos termékeket más, könnyen újrahasználható, újrahasznosítható termékek váltsák fel. A világban számos helyen előrébb járnak az egyszer használatos műanyagok betiltásában, mint Magyarország. Cikkünkben összeszedtük a jó példával elöl járókat, valamint a lassabban ébredőket is - azokat az országokat, ahol már történtek lépések az ügyben.

Évente mintegy nyolcmillió tonna műanyag kerül a világ óceánjaiba. A világ lakosságának négy százalékát jelentő Egyesült Államokban naponta 500 millió műanyag szívószálat használnak el. Vannak azonban olyan országok, amelyek már több mint tíz éve elkezdték kivezetni a műanyagokat a hétköznapokból. Az ENSZ jelentése szerint 2018 júliusa óta a világ 127 országában vezettek be valamilyen korlátozást a műanyag zacskók használatáról.

Afrikai országok

Zimbabwe - az elviteles dobozokkal kezdődött minden

2018-ban Zimbabwe minden egyszer használatos műanyagot betiltott. Korábban az afrikai ország már betiltotta a hungarocell ételhordó dobozokat, amelyeket nem lehet újrafeldolgozni, és mintegy egymillió év alatt bomlanak le. A vendéglátósok ugyan morogtak az új szabály miatt, de a kormány olyan magas büntetéseket szabott ki a megszegőire - 30-500 dollárig terjedő pénzösszeget -, hogy végül meghajoltak a törvény előtt.

Szomália - terroristák tiltották be a műanyag szatyrokat

A BBC 2018-ban jelentette, hogy a rettegett szomáliai terrorista csoport, az as-Sabáb betiltotta az általa ellenőrzött területen a nejlonszatyrok használatát, mondván: azok komoly fenyegetést jelentenek az emberek és állatok jóllétére. A műsorvezető megjegyzi: nem tudni, hogyan tartatják be a szabályt, de mivel mindenki fél a hozzájuk tartozó milicistáktól, valószínűleg senki nem fogja azt megszegni.

Marokkó - a második legnagyobb nejlonzacskó-fogyasztó nép

Az észak-afrikai ország 2016. július 1-jén tiltotta be a nejlonzacskókat. Korábban évente hárommilliárd szatyrot használtak a marokkóiak, tehát évente 900-at fejenként. Ezzel az Egyesült Államok után Marokkó volt a második legtöbb nejlonzacskót fogyasztó nemzet a világon. Az új törvény azonban betiltotta a műanyag szatyrok előállítását, importálását és eladását is.

Tunézia - visszatérés a gyökerekhez

Egy másik Maghreb-ország, Tunézia 2020. január elsejétől mondott búcsút a nem lebomló anyagból készülő szatyroknak.

A helyieknek kevésbé volt nehéz átállniuk, mint szomszédaiknak, hiszen az egyébként is népszerű, hagyományos Koffa-kosarakat kitűnően tudják bevásárláshoz használni.

Ruanda - talpraállás a környezetvédelem révén

Ebben, a polgárháború és népirtás által megtépázott afrikai országban olyan mély megvetés övezi a nejlonzacskót, hogy ha valaki az utcán visz egyet, az börtönbe kerülhet, pénzbüntetésre kötelezhetik, és nyilvános vallomásra kényszeríthetik arról, hogyan csempészte be az országba a szatyrot.

Az országba érkezve előfordulhat, hogy átvizsgálják a turisták poggyászait műanyag zacskók után kutatva. Ha találnak, akkor az Afrika blog írása szerint elkobozzák, és helyette vászon, illetve papírzacskót kínálnak fel.

A hatóságok 2008-ban döntöttek úgy, hogy keményvonalas megközelítést alkalmaznak. Azóta Ruanda elnyerte az Afrika legtisztább nemzete címet is.

A Plastic Oceans kampánycsoport szerint Ruanda most arra készül, hogy az első műanyagmentes nemzetté váljon a világon.

Kenya - börtönbüntetés is járhat a nejlonzacskóért

Kenya volt az első ország, amely 2017-ben betiltotta az egyszer használatos műanyagokat - a szívószálakat, műanyagdobozokat és más, egyszeri használat után általában szemétbe kerülő tárgyakat. Ez az ország bünteti kétségkívül a legszigorúbban, ha valaki nejlonzacskát állít elő, árul vagy használ: akár 38 ezer dolláros vagy négyéves börtönbüntetésre is számíthat.

Ázsia

Banglades - a legelső ország, ami betiltotta a nejlonszatyrot

A világon elsőként az ázsiai ország tiltotta meg a nejlonszatyrok használatát 2002-ben. A törvény azután lépett életbe, hogy az országot sújtó áradások hatását tovább súlyosbította, hogy a csatornarendszert rengeteg zacskó tömítette el.

India, Új-Delhi - 20 millióan rossz levegőn

A 20 milliós indiai megapolisz 2017-ben tiltotta be az egyszer használatos műanyagokat. Azután tették meg a lépést, hogy a rendkívül rossz levegőjű városban sok panasz érkezett arra, hogy szemétlerakókban illegálisan égetnek PET-palackokat és más műanyag hulladékot.

Kína - jobb későn, mint soha

Kína, a világ legnagyobb műanyagfelhasználója 2020 januárjában jutott csak odáig, hogy bejelentse: az év végéig betiltják a nem lebomló zacskókat a legnagyobb városokban, 2022-re pedig minden városban. A vendéglátóknak 2020 végéig kell arról gondoskodniuk, hogy ne lehessen náluk műanyag szívószálakkal találkozni.

Tajvan - lassan, de biztosan

Tajvan már 2002-ben elkezdte az egyszer használatos műanyagok betiltását, de viszonylag lassan haladnak vele: 2018-ban bejelentették, hogy 2030-ra teljesen megszabadulnak a műanyag szatyroktól, szívószálaktól. A tajvani boltok 2025-től csak pénzért adnak majd nejlonszatyrot.

Csendes-óceáni térség

Ausztrália - a második legnagyobb hulladéktermelő ország

A földrészen két szupermarket-lánc, a Coles és a Woolworths járt elöl jó példával: 2018-ban kitiltották területükről a műanyag zacskókat. Három hónappal később 80 százalékos volt a csökkenés országszerte.

Nem minden államban van betiltva a nejlonszatyor, de egyre több helyen születik meg róla az elhatározás.

Ausztrália egyike a világ legnagyobb hulladéktermelőinek, másodikok az Egyesült Államok mögött. A tiltás előtt évente mintegy ötmilliárd szatyrot használtak a Clean Up Australia szervezet szerint.

Új-Zéland - a gyerekek kérték a műanyag betiltását

A szigetországban 2018 augusztusában vezették be a nejlonszatyrok elleni tilalmat. Az ország miniszterelnöke, Jacinda Ardern arról számolt be a sajtónak, hogy az iskoláskorú gyerekektől kapott leveleinek nagy része a műanyagszennyezésről szól.

Vanuatu - műanyagmentes paradicsom

A kis csendes-óceáni sziget 2017. július 30-án, függetlenségének kikiáltásának napján jelentette be, hogy elkezdi kivezetni területéről a nejlonszatyrokat és a PET-palackokat. Ha ez megvalósul, akkor Vanuatu lesz az első csendes-óceáni sziget, amely szabad lesz az egyszer használatos műanyagoktól.

Európa

Franciaország - példamutató az EU számára is

Az ország élen járt Európában a klímaváltozás elleni harcban: már 2015-ben betiltották a nejlonszatyrokat. 2016-ban ezt követte a műanyag poharak és evőeszközök betiltása. Idén búcsút mondanak a műanyag szívószálaknak, kávékeverőknek és a fültisztító pálcáknak is.

Ez az előrehaladás az Európai Uniót is arra késztette, hogy olyan törvényt szavazzon meg, amelynek megfelelően 2021-re az egész unió területén betiltják az egyszer használatos műanyagokat.

Németország - magas büntetések

Habár 2015 óta a nejlonszatyrok használata 64 százalékkal csökkent Németországban, tavaly szeptemberben a német környezetvédelmi miniszter benyújtott egy törvényjavaslatot arról, hogy teljesen tiltsák be azokat. Azok a cégek, amelyek ellenszegülnek a döntésnek, akár 100 ezer eurós büntetésre is számíthatnak.

Egyesült Királyság - még II. Erzsébet is hadat üzent a műanyagoknak

London 2018 januárjában jelentett be egy 25 éves tervet a műanyagok száműzéséről. Először a műanyag mikrogyöngyök használatát tiltották be a kozmetikumokban, arclemosókban, fogkrémekben. Ezek a kis részecskék olyan aprók, hogy a szennyvízzel visszajutnak a tengerbe, ahol a tengeri állatok szervezetébe kerülve visszatérhetnek az asztalunkra.

Az Egyesült Királyság 2015-ben adót vezetett be a nejlonszatyrokra, amelynek eredményeképpen kilencmilliárddal kevesebb zacskó került forgalomba.

Még II. Erzsébet is becsatlakozott a műanyagok ellen folyó harcba: kitiltotta háztartásából és palotáiból a műanyag szívószálakat és üvegeket.

Észak-Amerika

Kanada - kicsit elmaradva

Kanada szeretné, ha vizeibe, amelyekben még mindig rengeteg hal, bálna és teknős úszkál, nem kerülne műanyag. Az országot az EU egyszer használatos műanyagokat betiltó rendelkezése inspirálta, 2021-re szeretnék elérni, hogy ne használjanak állampolgárai műanyagokat. A csodálatos természeti tájairól híres Kanada meglepő módon eléggé elmarad a világ többi részétől környezetvédelem ügyében: az itt termelődő műanyaghulladéknak ugyanis mindössze a 10 százalékát hasznosítják újra.

Elsőként Montréal tiltotta be 2018-ban az egyszer használatos műanyagokat. Itt elég magas büntetéseket is bevezettek a szabályszegők ellen - a magánemberek akár 1000, a vállalatok pedig akár 2000 kanadai dolláros büntetésre is számíthatnak. A városban korábban évente kétmillió szatyor fogyott el.

Miután egy kutatás kimutatta, hogy az Ontario-tóben négyzetkilométerenként 1,1 millió műanyag mikrorészecske van, 2018 januárjában Kanada betiltotta a mikrogyöngyök előállítását. Ezeket gyógyszerekben és más termékekben használják általában.

Egyesült Államok, Malibu - tiszta tengerpartot akarnak

2018 júniusától lépett életbe a törvény, amely szerint a kaliforniai városban nem lehet eladni, terjeszteni és használni egyszer használatos műanyagokat. A helyi városi tanács azt szeretné elérni, hogy a műanyag ne árassza el a tengerpartot.

Dél-Amerika

Peru - élen jár a kontinensen

Peru 2018-ban vetett véget az egyszer használatos műanyagoknak tengerpartjain. Vannak olyan részei az országnak, ahol még lehet PET-palackból inni, de törvény írja elő, hogy azoknak legalább 15 százalékban feldolgozott anyagokat kell tartalmazniuk. Ugyanebben az évben egy hároméves tervet is bejelentettek, amelyek alapján a szatyroknak, szívószálaknak és PET-palackoknak az időszak végére el kell tűnniük.

##